DA Den Europæiske Unions Tidende C 160/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 160/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»IRPINIA — COLLINE DELL’UFITA«

EF-Nr.: IT-PDO-0005-0500-28.09.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali

Adresse:

Via XX Settembre n. 20 00187 ROMA ITALIA

Tlf. +39 0646655104

Fax +39 0646655306

E-mail: saco7@politicheagricole.it

2. Sammenslutning:

Navn: Consorzio di Produzione e Valorizzazione Olio Extra Vergine d’Irpinia «Irpinia — Colline dell’Ufita»

Adresse:

Vico Lapronia, 8 83031 Ariano Irpino (AV) ITALIA

Tlf. +39 0825824955

Fax +39 0825824955

E-mail: info@coprovoli.com

Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.5 — Fedtstoffer — Ekstra jomfruolie

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Irpinia — Colline dell’Ufita«

4.2. Beskrivelse:

Ekstra jomfruolivenolie med den beskyttede oprindelsesbetegnelse »Irpinia — Colline dell’Ufita« udviser ved afsætningstidspunktet følgende fysiske, kemiske og organoleptiske egenskaber:

Farve: fra strågul til mere eller mindre grøn

Organoleptiske egenskaber: Deskriptor Median (1) Mangler 0 Frugtagtig 3-6 Bitter 2-6 Stærk 2-6 Tomat 2-5

Kemiske og fysiske egenskaber: Syreindhold: højst 0,5 % Peroxidtal: højst 10 mEq O2/kg Spektometri UV K232: højst 2,2 Spektometri UV K270: højst 0,2 Spektometri Delta K: højst 0,01 Polyphenoler i alt: 100 ppm eller derover.

4.3. Geografisk område:

Produktionsområdet for den beskyttede oprindelsesbetegnelse »Irpinia — Colline dell’Ufita« omfatter følgende kommuners administrative område i provinsen Avellino, der er beliggende i regionen Campania: Ariano Irpino, Bonito, Carife, Casalbore, Castel Baronia, Castelfranci, Flumeri, Fontanarosa, Frigento, Gesualdo, Greci, Grottaminarda, Lapio, Luogosano, Melito Irpino, Mirabella Eclano, Montaguto, Montecalvo Irpino, Montefusco, Montemiletto, Paternopoli, Pietradefusi, San Nicola Baronia, San Sossio Baronia, Sant’Angelo all’Esca, Savignano Irpino, Scampitella, Sturno, Taurasi, Torella dei Lombardi, Torre le Nocelle, Trevico, Vallata, Vallesaccarda, Venticano, Villamaina, Villanova del Battista og Zungoli.

4.4. Bevis for oprindelse:

Hver enkelt fase i produktionsprocessen overvåges, idet alle indgående og udgående produkter registreres. På denne måde og ved, at de dyrkede parceller, producenter, oliemøller samt pakkevirksomheder opføres i særlige registre, der føres af kontrolorganet, og ved at de producerede mængder indberettes til kontrolorganet, sikres produktets sporbarhed. Alle fysiske og juridiske personer, der er opført i de pågældende registre, underkastes kontrol fra kontrolorganets side i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Ekstra jomfruolie med den beskyttede oprindelsesbetegnelse »Irpinia — Colline dell’Ufita« frembringes på grundlag af oliven, der produceres i olivenlunde med mono- eller blandingskulturer: Ravece (andel mindst 60 %), Ogliarola, Marinese, Olivella, Ruveia, Vigna della Corte (alene eller tilsammen højst 40 %) og eventuelt Leccino og Frantoio (højst 10 %). I gødskningen er anvendelse af organiske og/eller syntetiske gødningsmidler tilladt. Forarbejdningen af jorden foregår ved mekanisk bearbejdning af overfladen, der samtidig tjener som ukrudtsbekæmpelse. Etablering af græsdække er tilladt. Olivenlundene kunstvandes normalt ikke, dog er det i særlig tørre år tilladt at anvende kunstvanding. Behandling med skadedyrsbekæmpelsesmidler skal ske i overensstemmelse med de bestemmelser, som regionen Campania har udstedt for integreret plantebeskyttelse. Høsten skal foregå manuelt eller ved anvendelse af maskiner på en sådan måde, at olivenfrugterne ikke kommer til at ligge på jorden under høsten. Der skal under alle omstændigheder anvendes net eller andre indretninger til opfangning af olivenfrugterne. Olivenfrugter, der på naturlig vis er nedfaldet på jorden eller i de net, der er spændt ud under træerne året rundt, må ikke opsamles. Anvendelse af kemiske midler, der fremkalder eller fremskynder olivenfrugternes nedfald (frugtløsningsmidler), er ikke tilladt. Transporten skal foregå i perforerede kasser og andre faste, perforerede beholdere. Det er under ingen omstændigheder tilladt at anvende sække af nogen art i forbindelse med transport og opbevaring af olivenfrugterne. Olivenproduktionen pr. træ må højst være 60 kg, og udbyttet af olivenolie må højst udgøre 20 % af olivenfrugternes vægt. Olivenfrugterne skal inden presningen, der skal finde sted senest 48 timer efter høsten, opbevares i oliemøllerne i faste, perforerede beholdere i beluftede rum. Ved udvindingen af olivenolien er det kun tilladt at anvende mekaniske og fysiske forarbejdningsmetoder der sikrer, at olivenfrugtens særlige egenskaber i størst muligt omfang bevares. Forarbejdningsmetoden med benævnelsen »ripasso« er ikke tilladt, ligesom anvendelse af produkter med kemisk eller biokemisk virkning (enzymer) heller ikke er tilladt i forbindelse med udvindingen. I denne fase er anvendelse af talkum heller ikke tilladt. Efter udvindingen skal olivenolien opbevares i rene rum i fuldstændigt rengjorte beholdere af rustfrit stål eller glaseret terrakotta beregnet til fødevarer. De beholdere, som ekstra jomfruolie »Irpinia Colline dell’Ufita« fyldes på med sigte på afsætning, skal være af mørkt glas, keramik, glaseret terrakotta eller hvidblik med et rumindhold på højst 5 liter, der er forseglet og påført etikette. Det er også tilladt at pakke produktet i portionspakninger af aluminiummetallaminat og dertil beregnede godkendte syntetiske materialer med et rumindhold på 10 ml, der er påført de lovbefalede oplysninger sammen med det fortløbende nummer, som kontrolorganet har tildelt. Ekstra jomfruolie med den beskyttede oprindelsesbetegnelse »Irpinia Colline dell’Ufita« må produceres efter økologiske dyrkningsmetoder. Produktionen af olivenfrugterne samt forarbejdningen og påfyldningen af ekstra jomfruolivenolie med den beskyttede oprindelsesbetegnelse »Irpinia Colline dell’Ufita« skal finde sted inden for det under punkt 4.3 nævnte produktionsområde dels for at garantere produktets oprindelse og sikre kontrollen med produktet, dels at undgå transport af produktet som bulkvare. Det forårsager oxidering, forringelse eller tab af produktets særlige kemiske og organoleptiske egenskaber, især de karakteristiske toner af urter og tomat ved »Irpinia Colline dell’Ufita«, der beror på indholdet af phenoliske antioxidanter og aromastoffernes struktur. Oliens sammensætning, der er kendetegnet ved et højt niveau af polyumættede fedtsyrer, betyder, at olien nemt mister sine organoleptiske kvaliteter og særlige egenskaber, når den udsættes for luftens ilt i forbindelse med overførsel, pumpning, transport og omladning. Disse operationer foretages hyppigere, når påfyldningen på flasker foregår uden for produktionsområdet.

4.6. Tilknytning:

De karakteristiske aromatiske og smagsmæssige egenskaber ved ekstra jomfruolie med den beskyttede oprindelsesbetegnelse »Irpinia — Colline dell’Ufita« kan først og fremmest tilskrives olivensorten Ravece. Når den dyrkes inden for produktionsområdet, jf. punkt 4.3, får den særlige egenskaber, der giver produktet en markant frugtagtig smag med et harmonisk sammenspil af bitre og skarpe toner og en umiskendelig urtearoma med klare antydninger af grøn tomat og artiskok. Dyrkningsområdets kendetegn, herunder de mikroklimatiske forhold, jordbunden og de særlige dyrknings- og fremstillingsmetoder, der er overleveret igennem århundreder af Irpinias olivenbønder, gør det muligt at frembringe en letgenkendelig ekstra jomfruolivenolie.

Den direkte indvirkning fra det milde klima med undtagelsesvise kuldeperioder og olivenlundenes høje beliggenhed har været den vigtigste faktor for udbredelsen af sorten Ravece inden for området, eftersom den er hårdfør over for frost og sne om vinteren og foråret. Siden romernes tid har der vokset oliventræer i området. De dyrkes på bakkeskråninger med hældninger på omkring 20 % i mere eller mindre lerholdige, ikke specielt frugtbare jorder med knappe vandressourcer. Jorden består af kalk-, mergel- eller lerholdige substrater, hvor bakkeskråningerne er mergelholdige og slettejorderne består af alluviale, løse substrater. De ikke særlig strenge vintre og ikke overdrevent varme somre har skabt et klima i hele området, som i århundredernes løb har været gunstigt for oliventræets udbredelse. Den årlige nedbørsmængde er på omkring 700 mm. Temperaturen kommer sjældent aldrig under 0 °C og i så fald kortvarigt til – 4 °C. Gennemsnitstemperaturen er 18 °C. Sammenspillet af disse faktorer frembringer en olivenolie, hvis karakteristiske kemiske og organoleptiske egenskaber adskiller sig fra alle andre typer ekstra jomfruolie, og bibringer den en unik karakter. Den bør derfor i højere grad værdisættes og beskyttes. Så tidligt som i 1517 var der blandt aktiverne i Cattedrale di Ariano's formue opført »en vingård med fem opmurede terrasser (»rasole«) inden for hvilke der var to oliventræer«. En tilskyndelse til dyrkning af oliven findes i stednavnet »Fontana dell’Oliveto« (olivenlundskilden) i nærheden af Amando såvel som i »en vingård med nogle oliventræer i Cerrito« eller »en urtehave med fjorten oliventræer i Strabelle«, »en urtehave med oliven i Cupe d’Ariano« og »en urtehave med oliven på sletten«. I det nittende århundrede gennemgik olivendyrkningen inden for området en stor udvikling. I 1893 »var der 29 olivenpresser (»trappeti«,) eller olivenpresserum (»frantoi di olive«,), nogle inden for og andre uden for beboelsen« ifølge Nicola Flammia i »Storia della Città di Ariano«, 1893. Fra Flammia ved vi også, at »nogle af de bedste, beplantede jorder var beliggende i S. Liberatore, Ottaggio, Cerreto og Viaggiano«, 400-600 meter over havet. Her produceredes årligt »olie i amforakrukker med alt 50 000 tomoli (gammelt italiensk kornmål), en amfora indeholdt 2 265 gram«, der kostede 1,30 lire pr. liter og en amfora 3,00 lire. Tillægsordet »Ravece« optræder allerede i 1517 i »Platea Urbis et foranea« af biskop Diomede Carafa, som fortæller, at Cappella di San Nicola, der er opført i sognekirken San Matteo, »besidder en have med ravece-oliventræer i Sala«. Tillægsordet gentages i »Visita Pastorale« af biskop Donato de Laurentiis dateret 1580, som anfører, at førnævnte Capella på samme sted »besidder en have med ravece-oliventræer«.

4.7. Kontrolorgan:

Navn: IS. ME. CERT.

Adresse:

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Tlf. +39 0817879789

Fax +39 0816040176

E-mail: info@ismecert.it

4.8. Mærkning:

Den beskyttede oprindelsesbetegnelse »Irpinia Colline dell’Ufita« skal optræde på etiketten med tydelige bogstaver, der ikke kan slettes og hvis farve står i kontrast til farven på etiketten, således at den nemt kan skelnes fra de øvrige oplysninger på etiketten. På etiketten skal endvidere være anført det nedenfor beskrevne identifikationslogo og Fællesskabets logo for den beskyttede oprindelsesbetegnelse (BOB). Logoet for den ekstra jomfruolivenolie forestiller en blomst med tretten kronblade. Motivet stammer fra en udsmykning på keramik fra Ariano. Det er håndmalet i farverne gul, orange, brunorange og brun og danner en cirkel om påskriften »Irpinia Colline dell’Ufita«. Skrifttypen »Post Medieval«, i den typografiske version »Medium«, er anvendt til påskriften, der med hvidt er anført i en cirkel på mørkebrun baggrund. I midten af loget er der en hvid cirkel med en smal orange kant, der indeholder ordene »OLIO EXTRAVERGINE DI OLIVA D.O.P.« langs cirklens rand med sort på en hvid baggrund og med skrifttypen »Rotis Semisans« (»Extra bold«). I midten står der »RAVECE« håndskrevet med sort i en gammel karolingsk-beneventansk skrift. På kanten under den hvide cirkel på nederste del af den yderste blomst er der indsat et omrids af Italien, hvor en brun prik angiver beliggenheden af området Ufita. Det er tilladt at anføre, at olivenolien er økologisk produceret.

(1) CVR % HØJST 20